b"\n_START_ARTICLE_\nMike Patton\n_START_SECTION_\nBiografi\n_START_PARAGRAPH_\nPatton m\xc3\xb8tte Trevor Dunn da han gikk p\xc3\xa5 Eureka High School, og sammen startet de bandet Gemini og senere Turd. I 1985 startet de bandet Mr. Bungle sammen med Trey Spruance, Jedd Watts og Theo Lengyel. I 1989 erstattet han Chuck Mosley som vokalist i Faith No More etter at Mosley hadde f\xc3\xa5tt sparken p\xc3\xa5 grunn av rusproblemer. Studioalbumet The Real Thing (1989) ble en suksess, og han benyttet suksessen til \xc3\xa5 f\xc3\xa5 Mr. Bungle signert til plateselskapet Warner Bros. Mr. Bungle gav ut det eponyme debutalbumet Mr. Bungle i 1991, Disco Volante i 1995 og California i 1999._NEWLINE_Under den tredje konserten med Faith No More skar Patton seg p\xc3\xa5 en knust flaske ved et uhell og kuttet sener og nerver i h\xc3\xb8yre h\xc3\xa5nd. Dette f\xc3\xb8rte til at h\xc3\xa5nden hans er f\xc3\xb8lelsesl\xc3\xb8s mens han fortsatt kan bruke den, noe legene mente skulle v\xc3\xa6re omvendt._NEWLINE_I 1998, under turneen for Album of the Year, ble Faith No More oppl\xc3\xb8st. Patton mente at kvaliteten p\xc3\xa5 musikken var nedadg\xc3\xa5ende og var glad bandet ble oppl\xc3\xb8st._NEWLINE_Mr. Bungles siste album California ble utgitt i 1999. Etter turneen i 1999\xe2\x80\x932000 gikk bandet fra hverandre, men det ble ikke annonsert f\xc3\xb8r i 2004._NEWLINE_I 1998 grunnla Patton bandet Fant\xc3\xb4mas sammen med Buzz Osborne fra The Melvins, Trevor Dunn fra Mr. Bungle og Dave Lombardo fra Slayer. De har utgitt fire studioalbum, to konsertalbum, to split-album og et samlealbum. I 1999 stiftet han og Greg Werckman plateselskapet Ipecac. I 1999 grunnla Patton og Duane Denison fra The Jesus Lizard bandet Tomahawk. De har utgitt fire studioalbum._NEWLINE_I 2009 ble Faith No More gjenforent for turneen The Second Coming. I 2015 gav de ut albumet Sol Invictus._NEWLINE_Patton debuterte som filmskuespiller i Steve Baldersons thriller Firecracker i 2005. Han bidro med forskjellige stemmer for de infiserte i den post-apokalyptiske science fiction-skrekkfilmen filmen I Am Legend fra 2007, med Will Smith i hovedrollen, og i flere videospill, for eksempel f\xc3\xb8rstepersonsskytespillet The Darkness fra 2007 i rollen som The Darkness, og oppf\xc3\xb8lgeren The Darkness II fra 2012. Han bidro med stemmen for Anger Sphere i Valves Portal og med stemmer i Left 4 Dead og oppf\xc3\xb8lgeren Left 4 Dead 2. Han sto ogs\xc3\xa5 bak stemmen til hovedperson Nathan Spencer i spillet Bionic Commando fra 2009._NEWLINE_Patton har et bredt register av vokale uttrykk og teknikker. Han bruker ogs\xc3\xa5 rytme som en drivkraft i mange av sine vokale prestasjoner. Patton behersker mange stiler, fra falsett til rapping. Han blir av mange h\xc3\xb8yt verdsatt som vokalist. Det internett-baserte musikkmagasinet Consequence of Sound regner ham som den st\xc3\xb8rste sangeren gjennom tidene. AllMusic kaller ham et \xc2\xabikon for alt-metal-verdenen\xc2\xbb. Musikkjournalist og -kritiker Greg Prato kaller Patton \xc2\xabOne of the most versatile, innately talented, and idiosyncratic singers in rock music, Mike Patton is also one of the genre's most valuable players, since he has divided his time between a host of diverse projects [\xe2\x80\xa6] and an experimental solo career.\xc2\xbb Kollega Blake Butler kaller ham \xc2\xab[\xe2\x80\xa6] a complete and utter musical visionary and a mind-blowing and standard-warping genius.\xc2\xbb_NEWLINE_I et intervju har Patton uttrykt at folk overtolker sangtekstene hans, og at han er mer interessert i ordlyden enn i meningen av et gitt ord. \xc2\xabI think that too many people think too much about my lyrics. I am more a person who works with the sound of a word than with its meaning. Often I just choose the words because of the rhythm not because of the meaning.\xc2\xbb_NEWLINE_Patton har gitt ut tre soloalbum; Adult Themes for Voice i 1996, Pranzo Oltranzista i 1997 og Mondo Cane i 2010. Albumene Adult Themes for Voice og Pranzo Oltranzista ble utgitt p\xc3\xa5 John Zorns plateselskap Tzadik mens Mondo Cane ble utgitt p\xc3\xa5 Pattons eget selskap, Ipecac. Pattons debutalbum Adult Themes for Voice ble innspilt og mikset ved hjelp av en fire-spors Tascam b\xc3\xa5ndopptaker av Patton selv under en av Faith No Mores turneer. AllMusics Greg Prato kalte albumet \xc2\xabessentially noise\xc2\xbb og gav albumet tre av fem stjerner._NEWLINE_Etter at den noske jazzartisten John Erik Kaada mistet platekontrakten hos EMI fikk han i 2002 kontrakt hos Pattons selskap, Ipecac. Kaada og Patton begynte \xc3\xa5 utveksle materiale og sammen, under navnet Kaada/Patton, gav de ut tre album; Romances i 2004, Live i 2007 og Bacteria Cult i 2016."